
	         Bucureşti, 22 septembrie 2015
         PLx. nr. 454/2015


RAPORT
asupra

proiectului de Lege pentru modificarea art.20 din Legea nr.202/1998 privind organizarea Monitorului Oficial al României
În conformitate cu prevederile art.95 din Regulamentul Camerei Deputaţilor, republicat, precum şi în acord cu art.75 alin.(3) din Constituţia României republicată, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru modificarea art.20 din Legea nr.202/1998 privind organizarea Monitorului Oficial al României, trimis cu adresa nr. PLx. 454/2015 din 10 iunie 2015 şi înregistrat în cadrul comisiei sub nr. 4c-11/780 din 12.06.2015.

Camera Deputaţilor este Cameră decizională, în temeiul dispoziţiilor art.75 din Constituţia României, republicată, şi ale art. 92 alin. (9) din Regulamentul Camerei Deputaţilor, republicat.
Senatul, în calitate de primă Cameră sesizată, a adoptat proiectul de lege în şedinţa din data de 8 iunie 2015.   

Proiectul de act normativ are ca obiect de reglementare modificarea art.20 alin.(1) din Legea nr.202/1998 privind organizarea Monitorului Oficial al României, republicată, cu modificările ulterioare, astfel încât aprobarea tarifelor pentru publicarea actelor în Monitorul Oficial să nu se mai realizeze anual.

În Expunerea de motive, Guvernul precizează că modificările legislative vin pe fondul eficientizării activităţii Regiei Autonome „Monitorul Oficial”, în baza stabilităţii asigurate de nivelul tarifelor rămase neschimbate în ultimii ani, astfel încât nu se mai impune stabilirea acestui cuantum anual, prin hotărâre de guvern.   
Consiliul legislativ a avizat favorabil proiectul prezentului act normativ, cu observaţii şi propuneri, prin avizul nr. 291/31.03.2015. 

În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat proiectul de lege şi avizele accesorii, în şedinţa din data de 22.09.2015. La lucrări membrii comisiei au fost prezenţi conform listei de prezenţă.  

În urma dezbaterilor, membrii Comisiei juridice, de disciplină şi imunităţi au hotărât, în unanimitate, să propună Plenului Camerei Deputaţilor adoptarea Proiectului de Lege pentru modificarea art.20 din Legea nr.202/1998 privind organizarea Monitorului Oficial al României, în forma adoptată de Senat.
În raport cu obiectul şi conţinutul reglementării, proiectul de lege face parte din categoria legilor ordinare.

           PREŞEDINTE,                                                                                  SECRETAR,           
        Bogdan Liviu CIUCĂ                                                                Sorin Constantin STRAGEA
Consilier parlamentar,
Alina GRIGORESCU

